আনন্দপুরে উপস্থিত রাজ্যপাল

কলকাতা: আনন্দপুরে (Anandapur Incident) ভয়াবহ অগ্নিকাণ্ডে (Fire Breakout) মৃত্যুর সংখ্যা বেড়ে দাঁড়াল ২৩-এ। মর্মান্তিক এই ঘটনায় শোক ও ক্ষোভে ফুঁসছেন মৃতদের পরিবার-পরিজনেরা। নিরাপত্তার চূড়ান্ত অভাব এবং প্রশাসনিক গাফিলতির অভিযোগ তুলে ক্ষোভ উগরে দিচ্ছেন তাঁরা। এই পরিস্থিতিতে শুক্রবার ঘটনাস্থলে পৌঁছালেন রাজ্যপাল সিভি আনন্দ বোস (CV Ananda Bose)।

রাজ্যপাল ঘটনাস্থল ঘুরে দেখেন এবং গোটা পরিস্থিতি সম্পর্কে প্রশাসনের কাছ থেকে বিস্তারিত রিপোর্ট চান। মৃতদের পরিবারদের সঙ্গে কথা বলে সমবেদনা জানান তিনি। একই সঙ্গে আহতদের চিকিৎসা এবং ক্ষতিগ্রস্ত পরিবারগুলির জন্য কী কী ব্যবস্থা নেওয়া হয়েছে, সে বিষয়েও খোঁজ নেন রাজ্যপাল।

আরও পড়ুন: রেকর্ড ভাঙছে সোনা, মধ্যবিত্তে বাড়ছে টেনশন!

এদিকে অগ্নিকাণ্ডের কারণ ও দায় ঠিক করতে তদন্ত জোরদার করেছে পুলিশ। কারখানার নিরাপত্তা ব্যবস্থা, জরুরি নির্গমন পথ এবং ঘটনার সময় শ্রমিকদের অবস্থান—সব দিক খতিয়ে দেখা হচ্ছে। ঘটনায় জড়িতদের বিরুদ্ধে কঠোর ব্যবস্থা নেওয়ার দাবিতে সরব হয়েছেন মৃতদের আত্মীয়রা। এই মর্মান্তিক ঘটনার পর প্রশাসনের ভূমিকা ও কারখানার নিরাপত্তা ব্যবস্থা নিয়ে নতুন করে প্রশ্ন উঠতে শুরু করেছে।